Лъэпкъыр зыхъумэр и зэхэтыкIэращ
Налшык и Къэрал киноконцерт гъэлъэгъуапIэм зэIущIэ щекIуэкIащ МафIэдз Сэрэбий и «Адыгэ хабзэ» тхылъыр щIэрыщIэу къызэрыдагъэкIыжам теухуауэ.
Пшыхьым и хъыбарыр республикэ псом щызэлъащIысати, цIыху куэд я гуапэу къекIуэлIащ. Абыхэм яхэтт МафIэдз Сэрэбий и унагъуэр, и Iыхьлыхэр, и ныбжьэгъухэр, и лэжьыгъэхэм пщIэ хуэзыщIхэр.
— Лъэпкъыр зыгъэдахэр и бзэмрэ и хабзэмрэщ. ЩIэныгъэлI, тхакIуэ, журналист МафIэдз Сэрэбий ди хабзэр зэхуихьэсыжри лъэпкъым къытхуигъэнащ. Ар нобэ къытхэмытыжми, и Iэдакъэ къыщIэкIа тхылъыр адыгэу дунейм тетым я Iэпэгъунущ. Нэхъыжьхэм лIэщIыгъуэкIэрэ щIэблэр зэраущийуэ ди нобэм къахьэса щэнхабзэ хъугъуэфIыгъуэхэр тхъумэжыну къытхуегъэув иджырей зэманым. Аращи, лъэпкъыр хуабжьу дыхуэныкъуэщ «Адыгэ хабзэ», «Адыгэ IуэрыIуатэ» тхылъхэм, — жиIащ пшыхьыр езыгъэкIуэкIа, КъБКъУ-м щеджэ Лыджыдэ Еленэ.
«Кърым тхылъ тедзапIэ» ООО-м и къудамэу Налшык щыIэм и унафэщI Къанокъуэ Викторие фIыщIэ яхуищIащ пшыхь гуапэм кърихьэлIахэм. Абы къыхигъэщащ «Адыгэ хабзэ» тхылъыр дэтхэнэ зы адыгэ унагъуэми щызэIэпахын, хуэсакъыу щызэрахьэн хуейуэ къызэрилъытэр, дэтхэнэми лъэпкъ хабзэхэр ихъумэну, пщIэ хуищIыну зэрикъалэныр.
— ХьэгъуэлIыгъуэм ехьэ-лIа IурыцIэлъ хабзэм и мыхьэнэм си щIалэр щыщIэупщIэм къэзгъэгугъат, Iэмал имыIэу, абы теухуа тхылъ къыдэзгъэкIыжыну, — къыхигъэщащ Къанокъуэм. — ЩIэблэр ди хабзэхэм зэрыщымыгъуазэмкIэ дымыгъэкъуаншэу, абыхэм щIэтпIыкIыным и IуэхукIэ нэхъыжьхэм ди пщэ къалэнышхуэ къыдохуэ. Лъэпкъ хабзэр хъумэным щхьэж тхузэфIэкI хэдвгъалъхьэ. Кавказым исхэм ди хабзэхэр узэрыгушхуэнщ, нэгъуэщIхэм щапхъэ зытрахщ. Дыщыгугъынщ «Адыгэ хабзэ» тхылъым щIэупщIэ иIэну, ар хамэ къэралхэм щыпсэу ди лъэпкъэгъухэми ялъэIэсыну. МафIэдз Сэрэбий и къуэрылъхуми зэрыжиIащи, «Адыгэ хабзэ» тхылъыр гъащIэм и диссертацэщ.
— Мы гуфIэгъуэ пшыхьыр ди унагъуэм къыддэзыгуэшыну гупыж зыщIахэмрэ тхылъыр къыдэгъэкIыжыныр зи жэрдэм Къанокъуэ Викториерэ фIыщIэшхуэ фхудощI. Си адэшхуэ Сэрэбий цIыху ткIийуэ, ауэ захуэу, жэуаплыныгъэ хэлъу щытащ. Ар зэи къытщытхъуртэкъым, фIыр арыншауи нэрылъагъуу къилъытэрти. Зэхыхьэм къекIуэлIа дэтхэнэми узыншагъэ, насып, гуфIэгъуэ, ехъулIэныгъэ Тхьэм къывит! — жиIащ МафIэдз Сэрэбий и къуэрылъху Линэ.
Нэгъуей Радимэ МафIэдз Сэрэбий и тхылъым гъащIэщIэ зэригъуэтыжар и гуапэ зэрыхъуар къыхигъэщри, къызэхуэсахэр къыхуриджащ хабзэр хъумэным, егъэфIэкIуэным, зегъэужьыным щхьэж и зэфIэкI хилъхьэну. Ар зы усэ къызэхуэсахэм къахуеджащ.
СурэтыщI цIэрыIуэ КIыщ Мухьэдин къытеувыIащ ди хабзэ дахэхэр нэгъуэщI лъэпкъхэм я дежкIэ зэрыщапхъэм, тхылъыр и чэзууэ къызэрыдагъэкIыжам, ар нэгъуэщIыбзэхэмкIэ зэрадзэкIыну зэрыщыгугъым.
Пшыхь гуапэм зыкърезыгъэхьэлIахэм я нэгу зрагъэужьащ Нарткъалэ и къэфакIуэ ансамблым, ЦокIыл Азэмэт, Хъусин Анзор, Хъаний Миланэ сымэ, нэгъуэщIхэми.
КъыжыIапхъэщ, и тхылъымпIэкIи, сурэтхэмрэ дамыгъэхэмкIи, зэрыгъэдэхамкIи иджырей къыдэкIыгъуэр япэрейм зэрефIэкIыр.
ТЕКIУЖЬ Заретэ.
Сурэтхэр Къарей Элинэ трихащ.
